เรียน ท่านชัชชาติ สิทธิพันธ์ 
ผู้ว่าการกรุงเทพมหานคร

    ข้าพเจ้า (ขอสงวนนามเพื่อการดำรงชีวิตอย่างปกติสุข) ขอร้องเรียนต่อท่านผู้ว่าฯ กล่าวคือ ข้าฯ และบุคคลผู้ได้รับความเดือดร้อนรำคาญ อันเนื่องจากสภาพแวดล้อมเสื่อมโทรมจากการที่ผู้ประกอบการค้าอาหาร 2 ร้าน เห็นแก่ประโยชน์ส่วนตน เอารัดเอาเปรียบสังคมและผู้ใช้รถใช้ถนน ร้านค้าอาหารทั้ง 2 ร้านตั้งอยู่ริมถนนนครชัยศรี (ตรงข้ามกรมสรรพสามิต) ดังนี้
      1. ร้านปุ๊กปลาเผา,ไก่ย่าง (มีร้านค้า 2 ห้องติดกัน เยื้องประตูทางเข้ากรมสรรพสามิต)
       2. ร้านข้าวต้มนายจัง (มีบ้านพักอยู่ในซอยมิตรอนันต์) ตั้งร้านบนบาทวิถีหน้าธนาคารออมสิน 

ทั้ง 2 ร้านขายอาหารมากว่า 10 ปี (ระหว่าง 18.00 น. ถึง 02.00 น.) มีรายได้สามารถเลี้ยงสมาชิกในครอบครัวและแรงงานต่างด้าว ในทางตรงข้ามทั้ง 2 ร้านก่อให้เกิดความเดือดร้อนรำคาญต่อชุมชนมิตรอนันต์ ด้วยการนำวัสดุ สิ่งของ อุปกรณ์และรถเข็นขนาดใหญ่ มาตั้งวางริมถนนซอยมิตรอนันต์ (ปิดล้อมเสาไฟฟ้าต้นที่ 2,3,4 จากต้นซอย ภาพประกอบ) ซึ่งถนนซอยเป็นถนนแคบ มีรถยนต์ รถบรรทุก รถจักรยานยนต์ และผู้คนเดินเท้า โดยเฉพาะช่วงเวลาเร่งด่วนอย่างต่อเนื่อง ส่งผลกระทบต่อชุมชนและผู้คนเดินเท้าไม่ปลอดภัย อีกทั้งทำให้สภาพแวดล้อมของชุมชนไม่น่าอยู่ ไม่น่ามอง มีขยะตกค้าง หนู มด แมลงและกลิ่นเหม็น ไม่สมกับการเป็นที่ตั้ง "โครงการซอยสวยสะอาด" ที่ได้รับการประกาศจาก สนง.เขตดุสิต 

   ด้วยเหตุผลดังกล่าวจึงไม่อาจนิ่งเฉยต่อสภาพแวดล้อมที่เสื่อมโทรมจากการเห็นแก่ประโยชน์ส่วนตนของทั้ง 2 ร้านค้า จึงต้องร้องเรียนหน่วยงานที่เกี่ยวข้องโดยตรง เพื่อดำเนินการแก้ไข ปรับปรุงและพัฒนาให้ชุมชนซอยมิตรอนันต์มีสภาพแวดล้อมที่ดีสมกับป้ายชื่อโครงการซอยสวยสะอาด

     อนึ่ง ขอเรียนว่า ข้าฯและบุคคลผู้ได้รับความเดือดร้อน ไม่เคยมีเรื่องโกรธเคืองหรืออคติใดๆ กับทั้ง 2 ร้านค้า แต่ด้วยเหตุที่ผู้ประกอบการทั้ง 2 ร้านค้าขาดจิตสำนึกในการรับผิดชอบต่อสิ่งแวดล้อม สังคมและชุมชน หากหน่วยงานและผู้เกี่ยวข้องละเลย ปัญหาด้านสิ่งแวดล้อมก็จะลุกลามอย่างไม่มีที่สิ้นสุด ทั้งนี้ระหว่างวันที่ 15 ถึง 22 พฤศจิกายน 2567 มีเจ้าหน้าที่เทศกิจลงตรวจพื้นที่บริเวณดังกล่าว แต่ทุกสิ่งยังคงเหมือนเดิม ปัญหายังไม่ได้รับการแก้ไข (ทำให้อดคิดไม่ได้ว่าทั้ง 2 ร้านได้รับอภิสิทธิ์จากเทวดาตนใด)   
 
หวังเป็นอย่างยิ่งว่าปัญหาด้านสิ่งแวดล้อมของชุมชนซอยมิตรอนันต์จะได้รับการแก้ไขให้น่าอยู่น่ามองอย่างถาวร 

ขอขอบคุณมา ณ โอกาสนี้
ผู้ได้รับความเดือดร้อน
(ขอสงวนนาม)